“กรมอุตุฯ” เตือนใต้ฝนตกหนัก 19-22 ต.ค.นี้ รับอิทธิพลพายุ “เนสาท”
กรมอุตุนิยมวิทยาประกาศเตือน พายุเนสาท ฉบับที่ 8 อ่อนกำลังลงเป็นพายุโซนร้อนแล้ว ภาคใต้ระวังอันตรายจากฝนตกหนักถึงหนักมาก เรือเล็กบริเวณทะเลอันดามันควรงดออกจากฝั่งจนถึงวันที่ 22 ต.ค.65
กรมอุตุนิยมวิทยา ประกาศเตือน พายุเนสาท ฉบับที่ 8 อ่อนกำลังลงเป็นพายุโซนร้อนแล้ว ภาคใต้ระวังอันตรายจากฝนตกหนักถึงหนักมาก เรือเล็กบริเวณทะเลอันดามันควรงดออกจากฝั่งจนถึงวันที่ 22 ต.ค.65
19 ต.ค. 2565

ผู้สื่อรายงานว่า วันนี้ (19 ต.ค. 65) กรมอุตุนิยมวิทยา ประกาศเรื่อง พายุ “เนสาท” ฉบับที่ 8 (295/2565) ระบุว่า พายุไต้ฝุ่นเนสาท บริเวณทะเลจีนใต้ตอนบนได้อ่อนกำลังลงเป็นพายุโซนร้อนแล้วช่วง 10:00 น. ที่ผ่านมา ซึ่งมีศูนย์กลางอยู่ห่างประมาณ 400 กิโลเมตรทางตะวันออกของเมืองดองฮอย ประเทศเวียดนาม หรือที่ละติจูด 17.3 องศาเหนือ ลองจิจูด 110.4 องศาตะวันออก มีความเร็วลมสูงสุดใกล้ศูนย์กลางประมาณ 100 กิโลเมตรต่อชั่วโมง กำลังเคลื่อนตัวทางทิศตะวันตก ด้วยความเร็วประมาณ 15 กิโลเมตรต่อชั่วโมง
ทั้งนี้ พายุเนสาทมีแนวโน้มจะเคลื่อนผ่านตอนใต้ของเกาะไหหลำ และเคลื่อนขึ้นฝั่งประเทศเวียดนามตอนบนในช่วงวันที่ 20-21 ต.ค. 65 จากนั้นจะอ่อนกำลังลงอย่างรวดเร็ว ส่วนประเทศไทยตอนบนมีฝนเล็กน้อยบางแห่งเกิดขึ้นได้
ขณะเดียวกันในช่วงวันที่ 19-22 ต.ค.65 ร่องมรสุมพาดผ่านภาคใต้ตอนกลาง ประกอบกับลมตะวันตกเฉียงใต้ที่พัดปกคลุมทะเลอันดามันและภาคใต้จะมีกำลังแรงขึ้น ทำให้ภาคใต้มีฝนตกหนักถึงหนักมาก โดยทะเลอันดามันมีคลื่นสูง 2-3 เมตร บริเวณที่มีฝนฟ้าคะนองมีคลื่นสูงมากกว่า 3 เมตร ส่วนอ่าวไทยทะเลมีคลื่นสูง 1-2 เมตร บริเวณที่มีฝนฟ้าคะนองคลื่นสูงมากกว่า 2 เมตร
อย่างไรก็ตามขอให้ประชาชนบริเวณภาคใต้ระวังอันตรายจากฝนตกหนักถึงหนักมากและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลากไว้ด้วย สำหรับชายฝั่งภาคใต้ฝั่งตะวันตกให้ระวังอันตรายจากคลื่นลมแรงที่ซัดเข้าหาฝั่ง ชาวเรือระมัดระวังอันตรายในการเดินเรือและหลีกเลี่ยงการเดินเรือในบริเวณฝนฟ้าคะนอง เรือเล็กบริเวณทะเลอันดามันควรงดออกจากฝั่งจนถึงวันที่ 22 ต.ค.65